钦定古今图书集成/明伦汇编/氏族典/第502卷 > 陆腾
## 钦定古今图书集成/明伦汇编/氏族典/第502卷 > 陆腾

按《周书陆腾传》，“腾字显圣，代人也。高祖俟，魏征西大
将军、东平王。祖弥，夏州刺史。父旭。腾少慷慨，有大节，
解巾员外散骑侍郎。普泰初，迁朱衣直阁，尚安平主，
即东莱王贵平女也。孝武西迁，腾时使青州，遂没于
邺。东魏兴和初，领阳城郡守。大统九年，大军东讨，城
陷被执，太祖释而礼之，拜帐内大都督。魏恭帝三年”，
转江州刺史，爵上庸县公。陵州木笼獠恃险麤犷，每
行抄劫。诏腾讨之，纵兵奋击，尽破之。武成元年，徙隆
州刺史。保定元年，迁隆州总管，领刺史。二年，资州槃
石民反，杀郡守，据险自守。腾率军讨击，尽破斩之。天
和初，信州蛮反，腾分道奋击，所向摧破。四年，迁江陵
总管。陈将章昭达围江陵，腾大破之。六年，进位柱国，
进爵上庸郡公。建德二年，征拜大司空。寻出为泾州
总管。宣政元年冬，薨。重赠大后丞，谥曰定。子元嗣。